送陳章甫
作者：李頎
朝代：唐
主题：七言古詩

paragraphs: 四月南風大麥黃，棗花未落桐陰長。
青山朝別暮還見，嘶馬出門思舊鄉。
陳侯立身何坦蕩，虯鬚虎眉仍大顙。
腹中貯書一萬卷，不肯低頭在草莽。
東門酤酒飲我曹，心輕萬事如鴻毛。
醉臥不知白日暮，有時空望孤雲高。
長河浪頭連天黑，津口停舟渡不得。
鄭國遊人未及家，洛陽行子空嘆息。
聞道故林相識多，罷官昨日今如何。

标签：蒙学
唐詩三百首